٢٤ تەمووزوو ساڵەو ١٩٢٣ پەیمانێوە بەینوو وەڵاتە بریاوەکاو جەنگوو یوەموو جیهانینە و دەوڵەتوو تورکیاینە پەیمانەو لۊزانی بەسیا. سەروو بنەماو ئا پەیمانۍ خاکوو کورڎسانی بەش کریا ملوو چوار دەوڵەت-نەتەوارە، گەلوو کوردی بە پاو دلێنەو ئا پەیمانۍ ١٠٠ ساڵێن هەوڵۍ کۊکوشکەرڎەی و دلێنەبەرڎەیش دریۊ، وەلۍ چەنی ئانەیچە کورد سەڎ ساڵێن مدرامان کەرۊ پەی مەنەیۊ.
دەربارەو دلێنە، سەرئامایەکاو لۊزانی و چەنیی جوابدایۊ ئا پەیمانۍ، کوێستان ئەکرەم فەرەجە ئەندامەو کۊنگرەو نەتەوەیی کورڎسان(کەنەکە)ی پەی ئاژانسوو هەواڵوو فوراتی قسێش کەرڎۍ، بەتایبەتیچ ڕۊشناییش وست سەروو دەوروو ژەنا پەی ئایندەی.
نامێبریۍ ئەوەڵوو قسەکاشنە پێسەش وات:" سەڎ ساڵۍ چێوەڵتەر کاتێک پەیماننامەو لۊزانی ئاما ئاراوە و پاسەش کەرد کە سیاوویناێوە باڵۍ ملوو کوردیرە كێشۊ، چونکوم بەداخۊ ئا پەیمانۍ بییە بایسوو پارچەکەرڎەی کورڎسانی ملوو ئێرانی، عێراقی، تورکیای و سووریایرە. هەرچندە  بە پەیمانەو ئاشتی ئشناسیا، وەلۍ جەڕاسینە دلێنەو ئا پەیمانێنە پەڕ بۍ کۊکوشی و پاکتاوو کوردی. ئامانجێوە تەروو ئا پەیمانۍ ئانە بۍ، کە ناسەقامگیری کەرا دلۍ ئا چوار دەوڵەتاوە و دایمە دلۍ مشکیلانە بژیوا و کوردیچ بۊ بە قوربانیی ئا ناسەقامگیرییە، وەلۍ یاگۍ وەشحاڵینە ئامانجی یوەمینشا ناما دی، کە تاونایۊ گەلوو کوردی بۍ، بەڵکوم کورد وەرگێرییش کەرد و مەنۊ."
"کورد بۊنەو تاریخە دێرینەکیشۊ تاواش وێش بازۊوە"
دەربارەو سەبەبەکاو مەنەیۊ گەلوو کوردی جگە گرڎوو هەوڵەکا پەی دلێنەبەرڎەی ئا گەلییە ئەندامەکۍ کەنەکەی واتش:"  سەبەبوو مەنەیۊ کوردی پەی ئانەیە گێڵۊوە، کە کورد تاریخێوە پتەوش هەن و گەلوو ڕەسەنوو مەنتێقەکەین ساعیبوو شارستانیەتی هەقەتینوو هەرێمەکەین، چەنی ئانەیچە ساعیبوو کولتوور و زوانێوە قەوەتین، پاڵوو ئانەیچەنە گەلوو کوردی هەر چوار پارچەو کورڎسانینە وەرگێریی گرڎوو کۊکوشی و جەنگە دەروونی و سیاسییەکاو دەوڵەتا بییۊ پەی پارێزنای نەتەوەکەو وێش."
بە کۊشیای و هەوڵەکاش تاواش وێش پارێزنۊ، وەلۍ کورد نەیاوا گرڎوو ئا هومێداشە بەتایبەتی کیانێوە کوردی، ئینەیچ فاکتەری هەرێمی و میاندەوڵەتییش پەشتیوە بێنۍ کە ڕاگێرۍ بێنۍ جە کیانی کوردینە جگە گرڎوو ئا ناکۊکییا کە دلۍ یانەو وێشەنە هەنۍ، گرڎوو ئانیشا بیۍ بە وەربەس پەی ئانەی گەلوو کوردی بەتەمامی پەیمانەو لۊزانی ماڕۊ.
مشۊم ئێمە پەندە چا سەڎ ساڵییە ورگێرمۍ، کە بۊنەو پەیمانەو لۊزانیوە ئارڎێشا ملوو گەلوو کوردیرە، وەختوو ئانەیە ئامان پارتە سیاسییەکۍ بلاوە سیاسەتوو وێشارە چونکوم ئەگەر سیاسەتێوە یۊگێرتەی هامبەشما نەبۊ، سیاسەتوو لۊزانی درێژبۊوە سەرمارە و ئیتر وەختوو ئانەیە ئامان بە یۊبییەی و یۊگێرتەیی ڕووبەڕووۍ پەیمانەو لۊزانی بیمێوە، بەتایبەتی ژەنی هەرمانەی گرنگەشا ئینا سەروو شانەیۊ پەی ئی یۊبییەی و یەکریزییە پێسە چەنی ژەنی بیێنۍ بە سەرمەشقۍ ماڕای چەتەکاو داعشی مشۊم پەی یۊوستەی دلۍ یانەو کوردیچ نێو سەرمەشقۍ با.
س.ز
